Týmto návrhom nariadenia Komisia prispieva k zvýšeniu účinnosti a spoľahlivosti riadenia hraníc, a to tak, že zvyšuje úroveň zodpovednosti a solidarity pri tomto riadení. V období niekoľkých posledných rokov Európska únia zaviedla politiku umožňujúcu členským štátom vybudovať a udržiavať pevné vonkajšie hranice. Keďže však neexistuje strategické vykonávanie integrovaného riadenia hraníc na úrovni Únie, vznikajú rozdiely vo vykonávaní, ktoré pretrvávajú na národnej úrovni medzi členskými štátmi. Je preto potrebné, aby sa do noriem Únie pre riadenie hraníc zahrnuli všetky aspekty riadenia jej vonkajších hraníc, ako uvádza Komisia v európskej migračnej agende.

Tento návrh nariadenia je reakciou na výzvy Európskeho parlamentu a Európskej rady, aby sa zabezpečilo účinné riadenie vonkajších hraníc Európskej únie. Európska rada vydala v októbri 2015 jasné usmernenia s cieľom posilniť vonkajšie hranice Európskej únie vybudovaním integrovaného systému riadenia vonkajších hraníc a rozšírením mandátu agentúry Frontex v kontexte diskusií o vytvorení európskeho systému pohraničnej a pobrežnej stráže, a to aj pokiaľ ide o nasadenie rýchlych pohraničných zásahových tímov v prípadoch, keď schengenské hodnotenia alebo analýzy rizík preukážu potrebu dôkladných a rýchlych opatrení v spolupráci s dotknutým členským štátom. Európska rada ďalej dospela k záveru, že mandát agentúry Frontex v oblasti návratu by sa mal rozšíriť tak, aby zahŕňal právo organizovať spoločné návratové operácie z vlastného podnetu a posilniť úlohu agentúry Frontex, pokiaľ ide o získavanie cestovných dokladov pre navrátilcov.

Jednotný priestor na cestovanie bez vnútorných hraníc je udržateľný len vtedy, keď sú účinne chránené vonkajšie hranice. Reťaz je vždy silná len natoľko, nakoľko je silný jej najslabší článok. Preto treba urobiť rozhodujúci krok k vytvoreniu integrovaného systému riadenia vonkajších hraníc. To bude možné len vtedy, keď sa na jeho vytvorení budú podieľať všetky členské štáty v súlade so zásadami solidarity a zodpovednosti, na ktorých sa zhodli všetky inštitúcie EÚ ako na hlavných zásadách riešenia migračnej krízy.

Európska únia v roku 2015 zaznamenala mimoriadne tlaky na svojich vonkajších hraniciach. Odhaduje sa, že v období od januára do novembra tohto roka hranice Únie nelegálne prekročilo 1,5 milióna osôb. Už zo samotného rozsahu zmiešaných migračných tokov, ktoré prekročili vonkajšie hranice Európskej únie, a následných sekundárnych pohybov vyplynulo, že existujúce štruktúry na úrovni Únie a jednotlivých členských štátov nestačia na riešenie výziev vyplývajúcich z takéhoto rozsiahleho prílevu. V priestore bez vnútorných hraníc má neregulárna migrácia cez vonkajšie hranice jedného členského štátu vplyv na všetky ostatné členské štáty v rámci schengenského priestoru. Významné sekundárne pohyby viedli niekoľko členských štátov k obnoveniu kontroly na vnútorných hraniciach. To vyvolalo značné napätie z hľadiska fungovania a súdržnosti schengenského priestoru.

e)politika vonkajších vzťahov Únie, vzhľadom na to, že Európska agentúra pre pohraničnú a pobrežnú stráž by mala uľahčovať a podporovať operačnú spoluprácu medzi členskými štátmi a tretími krajinami, vrátane koordinácie operačnej spolupráce v oblasti riadenia vonkajších hraníc a vysielania styčných dôstojníkov do tretích krajín, ako aj prostredníctvom spolupráce s orgánmi tretích krajín v oblasti návratu, a to aj pokiaľ ide o získavanie cestovných dokladov.

b)vnútorná bezpečnosť, na ktorú sa kladie dôraz v európskom programe v oblasti bezpečnosti, ako aj spoločné prísne normy riadenia hraníc, majú zásadný význam pre predchádzanie cezhraničnej trestnej činnosti a terorizmu; tento návrh ďalej prispieva k dosiahnutiu vysokej úrovne vnútornej bezpečnosti tým, že umožňuje agentúre, aby do svojej analýzy rizík zahrnula cezhraničnú trestnú činnosť a terorizmus, umožňuje spracúvať osobné údaje osôb, ktoré sú podozrivé z účasti na teroristických činoch a stanovuje, že agentúra spolupracuje s ostatnými agentúrami Únie a medzinárodnými organizáciami v oblasti boja proti terorizmu. Pokiaľ ide o prístup k vnútroštátnym a európskym databázam, v návrhu nariadenia sa stanovuje povinnosť členských štátov umožniť príslušníkom tímov európskej pohraničnej a pobrežnej stráže prístup do týchto databáz. Komisia preskúma možnosť poskytnúť agentúre prístup k európskym databázam, ako sú napríklad SIS a EURODAC, a zváži predloženie návrhov na zmenu právnych aktov, na ktorých sa tieto databázy zakladajú;

Aby však agentúra mohla primerane riešiť nové úlohy stanovené v tomto návrhu, v roku 2017 by sa rozpočet Únie pre agentúru mal zvýšiť aspoň o 31,5 milióna EUR v porovnaní s rokom 2016 a do roku 2020 je potrebných ďalších 602 pracovných miest spolu so zodpovedajúcimi finančnými zdrojmi, čo bude zahŕňať 329 pozícií v rámci plánu pracovných miest a 273 externých zamestnancov.

Komisia tiež dbala na to, aby vzala do úvahy názory príslušných zainteresovaných strán, a to prostredníctvom dôkladného zváženia výsledkov externého hodnotenia agentúry Frontex. Externé hodnotenie, založené na článku 33 nariadenia (EÚ) č. 2007/2004, sa uskutočnilo v období od júla 2014 do júna 2015 a týka sa obdobia od júla 2008 do júla 2014. Diskusia o záverečnej správe sa uskutočnila v rámci riadiacej rady agentúry Frontex 10. septembra 2015 a riadiaca rada vydala odporúčania týkajúce sa možných zmien zakladajúceho nariadenia agentúry Frontex. Tento návrh odráža väčšinu odporúčaní uvedených v rozhodnutí riadiacej rady dňa 28. októbra 2015.

Zintenzívnenie spolupráce s tretími krajinami prostredníctvom koordinácie operačnej spolupráce medzi členskými štátmi a tretími krajinami v oblasti riadenia hraníc, vrátane koordinácie spoločných operácií a vysielania styčných dôstojníkov do tretích krajín, ako aj prostredníctvom spolupráce s orgánmi tretích krajín v oblasti návratu, a to aj pokiaľ ide o získavanie cestovných dokladov.

Vytvorenie centra monitorovania a analýzy rizík s kapacitou na monitorovanie migračných tokov do Európskej únie a v rámci nej a na vypracovanie analýzy rizík, ktorá sa uplatní v členských štátoch a zahrnie všetky aspekty relevantné pre integrované riadenie hraníc, najmä kontrolu hraníc, návrat, neregulárne sekundárne pohyby štátnych príslušníkov tretích krajín v rámci Európskej únie, predchádzanie cezhraničnej trestnej činnosti vrátane uľahčovania neregulárneho prisťahovalectva, obchodovania s ľuďmi a terorizmu, ako aj situáciu v susediacich tretích krajinách s cieľom vypracovať mechanizmus predbežného varovania, ktorý bude analyzovať migračné toky smerom do EÚ.

(9)Úlohy agentúry Frontex by sa preto mali rozšíriť tak, aby odrážali uvedené zmeny, a jej názov by sa mal zmeniť na Európsku agentúru pre pohraničnú a pobrežnú stráž. Hlavnou úlohou Európskej agentúry pre európsku pohraničnú a pobrežnú stráž by malo byť vypracovanie operačnej a technickej stratégie vykonávania integrovaného riadenia hraníc na úrovni Únie, dohliadanie na účinné fungovanie kontrol na vonkajších hraniciach, poskytovanie zvýšenej operačnej a technickej pomoci členským štátom prostredníctvom spoločných operácií a rýchlych pohraničných zásahov a zabezpečenie praktického vykonávania opatrení v prípade situácie, ktorá si vyžaduje naliehavú akciu na vonkajších hraniciach, ako aj organizovanie, koordinovanie a vykonávanie návratových operácií a zásahov.

(5)Za európske integrované riadenie hraníc spoločne zodpovedajú Európska agentúra pre pohraničnú a pobrežnú stráž a vnútroštátne orgány zodpovedné za riadenie hraníc, vrátane pobrežnej stráže v rozsahu, v akom plní úlohy týkajúce sa kontroly hraníc. Zatiaľ čo sa členským štátom ponecháva primárna zodpovednosť za riadenie príslušného úseku ich vonkajších hraníc v ich vlastnom záujme a v záujme všetkých členských štátov, ktoré zrušili kontrolu vnútorných hraníc, úlohou Európskej agentúry pre pohraničnú a pobrežnú stráž by malo byť zabezpečenie uplatňovania opatrení Únie týkajúcich sa riadenia vonkajších hraníc, a to posilnením, posudzovaním a koordinovaním krokov členských štátov pri vykonávaní týchto opatrení.

so zreteľom na Zmluvu o fungovaní Európskej únie, a najmä na jej článok 77 ods. 2 písm. b) a d) a článok 79 ods. 2 písm. c),

(11)Európska agentúra pre pohraničnú a pobrežnú stráž by mala pripravovať všeobecné analýzy rizík a analýzy rizík prispôsobené konkrétnym potrebám na základe modelu spoločnej integrovanej analýzy rizík, ktorý by mala uplatňovať agentúra aj členské štáty. Európska agentúra pre pohraničnú a pobrežnú stráž by mala, a to aj na základe informácií poskytnutých členskými štátmi, poskytovať primerané informácie a spravodajské informácie týkajúce sa všetkých aspektov významných pre európske integrované riadenie hraníc, najmä v oblasti kontroly hraníc, návratu, neregulárnych sekundárnych pohybov štátnych príslušníkov tretích krajín v rámci Únie, predchádzania cezhraničnej trestnej činnosti vrátane uľahčovania neregulárneho prisťahovalectva, obchodovania s ľuďmi a terorizmu, ako aj situácie v susediacich tretích krajinách, ktoré umožnia prijatie vhodných opatrení alebo riešenie identifikovaných hrozieb a rizík v záujme zlepšenia integrovaného riadenia vonkajších hraníc.

(12)Úloha Európskej agentúry pre pohraničnú a pobrežnú stráž by v duchu spoločnej zodpovednosti mala spočívať v pravidelnom monitorovaní riadenia vonkajších hraníc. Agentúra by mala zabezpečiť riadne a účinné monitorovanie nielen prostredníctvom analýzy rizík, výmeny informácií a Európskeho systému hraničného dozoru, ale aj prostredníctvom prítomnosti expertov z radov vlastných zamestnancov v členských štátoch. Agentúra by preto mala byť schopná nasadiť styčných dôstojníkov do konkrétnych členských štátov na obdobie, počas ktorého bude styčný dôstojník podávať správy výkonnému riaditeľovi. Správa styčných dôstojníkov by mala tvoriť súčasť hodnotenia zraniteľnosti.

(13)Európska agentúra pre pohraničnú a pobrežnú stráž by mala vypracovať hodnotenie zraniteľnosti s cieľom posúdiť schopnosť členských štátov čeliť výzvam na ich vonkajších hraniciach vrátane posúdenia vybavenia a zdrojov členských štátov, ako aj ich pohotovostných plánov na riešenie možných kríz na vonkajších hraniciach. Členské štáty by mali prijať nápravné opatrenia na riešenie všetkých nedostatkov zistených v hodnotení. Opatrenia, ktoré má prijať dotknutý členský štát, ako aj časový limit ich prijatia určí, resp. stanoví výkonný riaditeľ, ktorému radí dozorná rada vytvorená v rámci Európskej agentúry pre pohraničnú a pobrežnú stráž. Rozhodnutie výkonného riaditeľa bude pre dotknutý členský štát záväzné a pokiaľ potrebné opatrenia nebudú prijaté v stanovenej lehote, vec sa musí postúpiť riadiacej rade, ktorá prijme ďalšie rozhodnutie.

(14)Európska agentúra pre pohraničnú a pobrežnú stráž by mala organizovať príslušnú technickú a operačnú pomoc členským štátom s cieľom posilniť ich schopnosť plniť si záväzky, pokiaľ ide o kontrolu vonkajších hraníc, a čeliť výzvam na vonkajších hraniciach vyplývajúcim z neregulárneho prisťahovalectva alebo cezhraničnej trestnej činnosti. V tejto súvislosti by Európska agentúra pre pohraničnú a pobrežnú stráž mala na požiadanie členského štátu alebo z vlastného podnetu organizovať a koordinovať spoločné operácie pre jeden alebo viacero členských štátov a nasadzovať tímy európskej pohraničnej a pobrežnej stráže, ako aj potrebné technické vybavenie, a môže nasadiť aj expertov z radov vlastných zamestnancov.

(15)V prípadoch, keď vznikne osobitný a neúmerný tlak na vonkajšie hranice, Európska agentúra pre pohraničnú a pobrežnú stráž by na požiadanie členského štátu alebo z vlastného podnetu mala organizovať a koordinovať rýchle pohraničné zásahy a nasadenie tímov európskej pohraničnej a pobrežnej stráže z rezervnej skupiny rýchleho nasadenia a zabezpečiť technické vybavenie. Rýchle pohraničné zásahy by mali byť posilou v situáciách, ktoré si vyžadujú okamžitú odozvu a v ktorých by takýto zásah zabezpečil účinnú reakciu. V záujme zabezpečenia účinného priebehu takéhoto zásahu by členské štáty mali dať k dispozícii príslušníkov pohraničnej stráže a ďalších príslušných pracovníkov pre rezervnú skupinu rýchleho nasadenia.

(16)V určitých oblastiach vonkajších hraníc, v ktorých členské štáty čelia neúmerným migračným tlakom charakterizovaným veľkými prílevmi zmiešaných migračných tokov – v tzv. vstupných centrách (hotspotoch) – by členské štáty mali mať možnosť využívať intenzívnejšie operačné a technické posilnenie, ktoré zabezpečia podporné tímy pre riadenie migrácie tvorené expertmi vyslanými z členských štátov prostredníctvom Európskej agentúry pre pohraničnú a pobrežnú stráž a Európskeho podporného úradu pre azyl, z Europolu alebo iných relevantných agentúr Únie, ako aj expertmi z radov zamestnancov Európskej agentúry pre pohraničnú a pobrežnú stráž. Európska agentúra pre pohraničnú a pobrežnú stráž by mala pomáhať Komisii pri koordinovaní rôznych agentúr priamo na mieste.

(17)V prípadoch, keď členský štát neprijme potrebné nápravné opatrenia v súlade s posúdením zraniteľnosti alebo v prípade neúmerného migračného tlaku na vonkajších hraniciach, ktorý spôsobí neúčinnosť kontroly vonkajších hraníc do takej miery, že vznikne riziko ohrozenia fungovania schengenského priestoru, by sa mala prijať jednotná, rýchla a účinná odozva na úrovni Únie. Na tento účel a na zabezpečenie lepšej koordinácie na úrovni Únie by Komisia mala určiť opatrenia, ktoré má vykonať Európska agentúra pre pohraničnú a pobrežnú stráž, a požiadať dotknutý členský štát, aby spolupracoval s agentúrou pri vykonávaní týchto opatrení. Európska agentúra pre pohraničnú a pobrežnú stráž by následne mala určiť kroky, ktoré treba podniknúť na praktické vykonávanie opatrení uvedených v rozhodnutí Komisie a spoločne s dotknutým členským štátom by mala zostaviť operačný plán.

(18)Európska agentúra pre pohraničnú a pobrežnú stráž by mala mať k dispozícii potrebné vybavenie a personál, ktoré sa nasadia pri spoločných operáciách alebo rýchlych pohraničných zásahoch. Na tento účel by mala byť v prípade začatia rýchleho pohraničného zásahu na žiadosť členského štátu alebo v súvislosti so situáciou, ktorá si vyžaduje naliehavú akciu, schopná nasadiť tímy európskej pohraničnej a pobrežnej stráže z rezervnej skupiny rýchleho nasadenia, pričom túto rezervu by mali predstavovať stále zbory tvorené malým percentom celkového počtu príslušníkov pohraničnej stráže v členských štátoch a počet ich členov má byť najmenej 1 500. Nasadenie tímov európskej pohraničnej a pobrežnej stráže z rezervnej skupiny rýchleho nasadenia by malo byť podľa potreby okamžite doplnené dodatočnými tímami európskej pohraničnej a pobrežnej stráže.

(19)So zreteľom na rýchlosť, akou by muselo prebehnúť nasadenie vybavenia a personálu najmä v konkrétnych oblastiach vonkajších hraníc, ktoré čelia náhlym veľkým prílevom migračných tokov, by Európska agentúra pre pohraničnú a pobrežnú stráž mala byť schopná nasadiť aj svoje vlastné technické vybavenie, ktoré by nadobudla samostatne alebo v rámci spoluvlastníctva s členským štátom. Uvedené technické vybavenie by malo byť agentúre poskytnuté k dispozícii na jej žiadosť. Európska agentúra pre pohraničnú a pobrežnú stráž by mala mať k dispozícii aj rezervný súbor technického vybavenia poskytnutého členskými štátmi na základe potrieb určených agentúrou, ktorý by mali dopĺňať dopravné prostriedky a prevádzkové vybavenie nakúpené členskými štátmi v rámci špecifických činností Fondu pre vnútornú bezpečnosť.

(20)Dňa 8. októbra 2015 Európska rada vyzvala na rozšírenie mandátu Európskej agentúry pre riadenie operačnej spolupráce na vonkajších hraniciach členských štátov Európskej únie s cieľom pomôcť členským štátom pri zabezpečovaní skutočného návratu neoprávnene sa zdržiavajúcich štátnych príslušníkov tretích krajín vrátane organizovania návratových operácií z vlastného podnetu a posilnenia úlohy agentúry pri získavaní cestovných dokladov. V tejto súvislosti Európska rada vyzvala na zriadenie Úradu pre návrat v rámci Európskej agentúry pre pohraničnú a pobrežnú stráž, ktorý by mal byť poverený koordináciou činností agentúry v oblasti návratu.

(21)Európska agentúra pre pohraničnú a pobrežnú stráž by mala zintenzívniť svoju pomoc členským štátom pri navracaní neoprávnene sa zdržiavajúcich štátnych príslušníkov tretích krajín, a to v súlade s politikou Únie v oblasti návratu a so smernicou Európskeho parlamentu a Rady 2008/115/ES. Konkrétne by mala koordinovať a organizovať návratové operácie z jedného alebo viacerých členských štátov a organizovať a vykonávať návratové zásahy s cieľom posilniť systém návratu členských štátov, ktoré potrebujú zvýšenú technickú a operačnú pomoc pri plnení svojej povinnosti vracať neoprávnene sa zdržiavajúcich štátnych príslušníkov tretích krajín v súlade s uvedenou smernicou.

(22)Európska agentúra pre pohraničnú a pobrežnú stráž by mala vytvoriť rezervné skupiny pozorovateľov núteného návratu, odborníkov na nútený návrat a špecialistov na návrat, ktorých dajú k dispozícii členské štáty, pričom tieto skupiny by boli nasadené v priebehu návratových operácií a tvorili by súčasť európskych zásahových tímov pre návrat prispôsobených konkrétnej situácii a nasadených pri návratových zásahoch. Európska agentúra pre pohraničnú a pobrežnú stráž by im mala poskytnúť potrebnú odbornú prípravu.

(23)Agentúra by mala pripraviť špecifické vzdelávacie nástroje a na úrovni Únie poskytovať odbornú prípravu národných inštruktorov pre príslušníkov pohraničnej stráže a doplňujúcu odbornú prípravu a semináre týkajúce sa kontroly na vonkajších hraniciach a návratu štátnych príslušníkov tretích krajín, ktorí sa neoprávnene zdržiavajú na území členských štátov, určené pre úradníkov príslušných vnútroštátnych orgánov. Agentúra by mala byť oprávnená organizovať vzdelávacie aktivity v spolupráci s členskými štátmi a tretími krajinami na ich území.

(24)Európska agentúra pre pohraničnú a pobrežnú stráž by mala monitorovať rozvoj výskumu významného pre kontrolu vonkajších hraníc a prispievať k nemu, vrátane používania moderných sledovacích technológií, a mala by šíriť tieto informácie členským štátom a Komisii.

(25)Účinné vykonávanie integrovaného riadenia vonkajších hraníc si vyžaduje pravidelnú, rýchlu a spoľahlivú výmenu informácií medzi členskými štátmi, pokiaľ ide o riadenie vonkajších hraníc, neregulárne prisťahovalectvo a návrat. Európska agentúra pre pohraničnú a pobrežnú stráž by mala vytvoriť a prevádzkovať informačné systémy, ktoré uľahčia takúto výmenu v súlade s právnymi predpismi Únie o ochrane údajov.

(26)Európska agentúra pre pohraničnú a pobrežnú stráž môže na účely plnenia svojho poslania a v rozsahu potrebnom na vykonávanie svojich úloh spolupracovať s inštitúciami, orgánmi, úradmi a agentúrami Únie, ako aj s medzinárodnými organizáciami príslušnými vo veciach, na ktoré sa vzťahuje toto nariadenie, a to v rámci dohôd o pracovných podmienkach uzavretých v súlade s právnymi predpismi a politikou Únie. Tieto dohody o pracovných podmienkach by mali byť vopred odsúhlasené Komisiou.

(27)Vnútroštátne orgány plniace úlohy pobrežnej stráže sú zodpovedné za širokú škálu úloh vrátane námornej bezpečnosti, bezpečnostnej ochrany, pátrania a záchrany, kontroly hraníc, kontroly rybárstva, colnej kontroly, všeobecného presadzovania práva a ochrany životného prostredia. Európska agentúra pre pohraničnú a pobrežnú stráž, Európska agentúra pre kontrolu rybárstva zriadená nariadením Rady (ES) č. 768/2005 a Európska námorná bezpečnostná agentúra zriadená nariadením Európskeho parlamentu a Rady (ES) č. 1406/2002 by preto mali posilniť vzájomnú spoluprácu, ako aj spoluprácu s vnútroštátnymi orgánmi plniacimi úlohy pobrežnej stráže s cieľom zvýšiť námornú situačnú informovanosť, ako aj podporiť koherentné a nákladovo efektívne opatrenia.

(28)Európska agentúra pre pohraničnú a pobrežnú stráž by mala uľahčovať a podporovať operačnú spoluprácu medzi členskými štátmi a tretími krajinami v rámci politiky vonkajších vzťahov Únie vrátane koordinácie operačnej spolupráce medzi členskými štátmi a tretími krajinami pri riadení vonkajších hraníc a vysielania styčných dôstojníkov do tretích krajín, ako aj prostredníctvom spolupráce s orgánmi tretích krajín v oblasti návratu, a to aj pokiaľ ide o získavanie cestovných dokladov. Európska agentúra pre pohraničnú a pobrežnú stráž a členské štáty by pri spolupráci s tretími krajinami mali dodržiavať normy a pravidlá, ktoré sú prinajmenšom rovnocenné s normami a pravidlami stanovenými v právnych predpisoch Únie, a to aj v prípade, keď sa spolupráca s tretími krajinami uskutočňuje na území týchto krajín.

(29)Toto nariadenie rešpektuje základné práva a dodržiava zásady uznávané v článkoch 2 a 6 Zmluvy o Európskej únii a vyjadrené v Charte základných práv Európskej únie. Cieľom tohto nariadenia je predovšetkým zabezpečiť úplné rešpektovanie ľudskej dôstojnosti, práva na život, práva na slobodu a bezpečnosť, práva na ochranu osobných údajov, práva na azyl, práva na účinný prostriedok nápravy, práv dieťaťa, zákazu mučenia a neľudského alebo ponižujúceho zaobchádzania alebo trestania a zákazu obchodovania s ľuďmi, ako aj podporovať uplatňovanie zásady nediskriminácie a zákazu vrátenia alebo vyhostenia.

(30)Týmto nariadením sa ustanovuje mechanizmus na podávanie sťažností Európskej agentúre pre pohraničnú a pobrežnú stráž v spolupráci s úradníkom pre základné práva s cieľom monitorovať a zabezpečiť dodržiavanie základných práv vo všetkých činnostiach agentúry. Mal by to byť správny mechanizmus, v rámci ktorého by úradník pre základné práva mal byť zodpovedný za vybavovanie sťažností prijatých agentúrou v súlade s právom na dobrú správu vecí verejných. Úradník pre základné práva by mal preskúmať prípustnosť sťažnosti, zaregistrovať prípustné sťažnosti, postúpiť všetky zaregistrované sťažnosti výkonnému riaditeľovi, postúpiť sťažnosti týkajúce sa príslušníkov pohraničnej stráže do domovského členského štátu a zaregistrovať následné opatrenia zo strany agentúry alebo tohto členského štátu. Vyšetrovania trestných činov by mali viesť členské štáty.